Ca la Vila acull l’exposició “Llíria (1900-1939) a través dels ulls de José Durán”
19 de setembre de 2019

L'exposició “Llíria (1900-1939) a través dels ulls de José Durán” es va inaugurar ahir a Ca la Vila. La mostra recull més de tres-centes imatges i una àmplia selecció de documentació escrita procedents majoritàriament del fons fotogràfic i documental del metge i cronista José Durán, i ofereix una visió dels primers quaranta anys del segle XX a Llíria.

L'acte va comptar amb les intervencions de l'alcalde Manolo Civera, el regidor d'Ensenyaments Artístics, Paco García, la neta de Durán, Marina Climent, i els comissaris de l'exposició Susana Vicent, Carles Asensi i Francesc Rozalén.

A més, es va signar el conveni de cessió a l'Arxiu Municipal de Llíria, per part de la família d'un diari manuscrit del 1878 del pare de Durán, Mariano Durán, i altres documents. Este material se sumarà al fons documental “José Durán” que va ser donat per la família Durán Bort a l'Arxiu Municipal al 2001. Es tracta d'un completíssim volum documental que el cronista de Llíria va elaborar al llarg de la seua vida. Està format per quasi 3.000 quartilles manuscrites, huit volums manuscrits, documents antics i al voltant de 300 fotografies.

La mostra “Llíria (1900-1939) a través dels ulls de José Durán” es podrà visitar a Ca la Vila fins al pròxim 30 de setembre. L'horari és de 19.00 a 21.00 hores, i els diumenges i festius també obrirà als matins d'11.30 a 13.30 hores.

Concurs sobre l'exposició

A més, enguany, la Xarxa de Biblioteques i Arxius Municipals ha iniciat una nova activitat dins de les Festes de Sant Miquel 2019 i sortejarà quatre lots de publicacions municipals entre les persones que encerten les respostes a unes preguntes que es faran en el Facebook de la Biblioteca sobre l'exposició.

Del dia 19 i fins al 26 de setembre, es llançaran preguntes sobre informació continguda en la mostra. A les persones que contesten correctament, se'ls assignarà un número, i el dia 27, a les 11.00 hores, es realitzarà el sorteig a la biblioteca L’Almodí. Les persones agraciades podran recollir els seus premis el dia 27 de setembre, a les 18.00 hores, a Ca la Vila.

Així, l'Arxiu Municipal i la Xarxa de Biblioteques col·laboren per a recollir, conservar i difondre entre la ciutadania l'important patrimoni cultural de Llíria.